REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/171-22

24. novembar 2022. godine

B e o g r a d

Z A P I S N I K

DRUGE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 24. NOVEMBRA 2022. GODINE

Sednica je počela u 12.00 časova.

Sednicom je predsedavao Uglješa Marković, predsednik Odbora.

Sednici su prisustvovali članovi Odbora: Vojislav Vujić, Tomislav Janković, Dragan Jovanović, Marija Jovanović. Jasmina Karanac, Robert Kozma, Miroslav Kondić, Marina Lipovac Tanasković, Predrag Marsenić, Nikola Nešić, Ivana Nikolić, Ivana Srbulović, Đorđe Todorović i Bojan Torbica.

Sednici Odbora je prisustvovao zamenik člana Odbora prof. dr Andreja Savić (zamenik Dragovana Milinkovića).

Sednici nije prisustvovala član Odbora Tatjana Pašić, niti njen zamenik.

Sednici su prisustvovali iz Regulatorne agencije za elektronske komunikacije i poštanske usluge: Petar Stijović, zamenik predsednika Upravnog odbora, dr Vladimir Krstić, član Upravnog odbora, Dragan Pejović, direktor, dr Dragoljub Stefanović, tehnički direktor, Zorana Vujović, direktor Sektora za pravne poslove,Olga Petrović, direktor Sektora za analizu tržišta i ekonomske poslove, i Duško Kodžić, direktor Sektora za informacionu bezbednost i tehnologije.

Odbor je, jednoglasno, u skladu sa predlogom predsednika Odbora usvojio sledeći

D n e v n i r e d :

1. Razmatranje Izveštaja o radu Regulatorne agencije za elektronske komunikacije i poštanske usluge za 2021. godinu (broj 02-973/22 od 30. 06. 2022. godine), sa dopunom (broj 02-973/22-1 od 14.11.2022. godine).

Pre prelaska na rad prema utvrđenom Dnevnom redu, Odbor je, jednoglasno, usvojio Zapisnik Prve sednice Odbora održane 1. septembra 2022. godine.

Prva tačka dnevnog reda - **Razmatranje Izveštaja o radu Regulatorne agencije za elektronske komunikacije i poštanske usluge za 2021. godinu, sa dopunom**

Na početku uvodnog izlaganja Dragan Pejović, direktor Regulatorne agencije za elektronske komunikacije i poštanske usluge **(**RATEL), istakao je da su aktivnosti Agencije tokom 2021. godine bile usmerene na unapređenje regulatornog okvira za elektronske komunikacije i razvoj univerzalnog servisa, na unapređenje sistema za monitoring radio-frekfencijskog spektra, na zaštitu korisnika usluga elektronskih komunikacija i poštanskih usluga, takođe, na analizu rada javnog poštanskog operatora u pogledu kvaliteta, troškova i održivosti univerzalne poštanske usluge, na razvoju sistema za koordinaciju i prevenciju rizika u IKT sistemima, kao i na unapređenje prisustva Agencije na međunarodnom nivou.

U toku 2021. godine izdato je 30.008 pojedinačnih dozvola za korišćenje radio-frekvencija, a oduzeto je 21.243 pojedinačnih dozvola za korišćenje radio-frekvencija. U oblasti radio-difuzne službe izvršena je analiza zahteva i dostavljeni su odgovori za ukupno 28 dislokacija radio-difuznih predajnika. U 2021. godini izdate su i prve dozvale za korišćenje radio frekfencija za korišćenje GSM-R bazne stanice (izdato je za prvih 15 lokacija). RATEL je tokom 2021. godine uputio poziv svim zaintresovanim licima za eksploataciju radio frekfencija u opsezima 700MHz, 900MHz, 2100MHz, 2600MHz, 3500MHz kao pripremne aktivnosti za uvođenje 5G tehnologija. Nakon dobijenih rezultata Upravni odbor RATEL a je usvojio da su ispunjeni uslovi za raspisivanje javnog nadmetanja za dodelu pojedinačnih dozvala u opsezima 700MHz, 2600MHz i 3500MHz.

Formirano je 1108 novih predmeta u vezi prigovora korisnika, pri čemu je 580 prigovora rešeno u korist krajnjeg korisnika. Izdato je 240 potvrda o usaglašenosti radio-opreme, doneto je 42 rešenja o dodeli, produženju ili oduzimanje numeracije. Uneta su 13.443 kontrolno-merna zapisa u bazu podataka o korišćenju radio-frekfencijskog spektra. Izdato je novih 8 odobrenja poštanskih operatora i u isto vreme je oduzeto 5 dozvala.

U okviru poslova unapređenja infrastrukture sistema za monitoring spektra puštene su još 3 stanice za daljinsko upravljanje, kontrolno-merne stanice za monitoring spektra, tako da se raspolaže sa ukupno 19 kontrolno-mernih stanica, kao i dva kontrolno-merna centra Dobanovci i Niš. Nastavljeno je postavljanje MF senzora, koji mere kumulativno zračenje na određenim lokacijama.

Od 1. jula 2021 godine cena usluga mobilnih operatora, koji rade na teritoriji Srbije, za roming na Zapadnom Balkanu je identična sa cenom usluga na teritoriji Srbije. U 2021 je izvršeno poređenje kvaliteta sva tri operatora mobilnih telefona Srbije, testirane su sve tehnologije 2G, 3G i 4G prosečna ocena operatora je 83,51 poen. Izvršeno je i 30 kontrola operatora na terenu, a u registru operatora došlo je do 96 izmena, 32 upisa i 64 brisanja.

Kada je reč o poštanskim uslugama RATEL je do 2020. godine doneo sva podzakonska akta, koja su se odnosila na Zakon o poštanskim uslugama i počeo je da se primenjuje u punom kapacitetu. RATEL je u 2021. godini prvi put počeo sa merenjem pružanja kvaliteta univerzalne poštanske usluge, merenje se vrši 365 dana u godini. Nastavljeno je i unapređenje doprinosa zaštiti bezbednosnih rizika u IKT sistemima.

U 2021. godine sa teritorije Republike Srbije i međunarodnih CERT ova prijavljena su ukupno 280 incidenata. RATEL je od Kraljevine Norveške dobio jednu od najsavremenijih platformi za obuku za sprečavanje sajber napada. Zaposleni u RATEL u su prošli obuku kako bi mogli biti instruktori na toj platformi, čija je vrednost milion dolara. Kada je reč o međunarodnoj saradnji RATEL je bio prisutan u Međunarodnoj uniji za telekomunikacije, u radu Tela evropskih regulatora za elektronske komunikacije, Grupi nezavisnih regulatora, Komitetu za elektronske komunikacije, kao i na sastancima ekspertske grupe Evropske agencije za sajber bezbednost.

Ukupan prihod ostvaren na tržištu elektronskih komunikacija tokom 2021. godine je bio 220,7 milijardi dinara za 3.9 % više nego u 2020. godini. U bruto domaćem proizvodu Srbije prihodi od elektronskih komunikacija su u 2021. godini imali udeo od 3,5 %. Najveći prihod su ostvarile usluge mobilnih mreža, zatim fiksni i širokopojasni pristup internetu, fiksne mreže i distribucija medijskih sadržaja. Ukupne investicije u sektoru elektronskih komunikacija su iznosile 63,2 milijarde dinara, što je 31% više nego tokom 2020. godine. Najviše je investirano u strukturu za distribuciju medijskih sadržaja, potom u investicije u mobilnu telefoniju. U sektoru poštanskih usluga tokom 2021. godine na tržištu je poslovalo 39 poštanskih operatora koji su ostvarili 313 miliona poštanskih usluga. Poštanska delatnost je ostvarila prihod u 2021. godini od oko 27,7 milijardi dinara što čini 0,44 % bruto domaćeg proizvoda. Na kraju izlaganja, direktor RATELa je naveo da je Agencija u 2021. godini ostvarila ukupan prihod u iznosu od 2.163.032.756 dinara dok su rashodi bili 1.093.431.843 dinara. Dobit u 2021. godini iznosi 1.069.600.913 dinara u budžet Republike Srbije je uplaćeno 1.064.389.000 dinara, a 5.211.299 dinara u budžet AP Vojvodine.

U diskusiji su učestvovali narodni poslanici: Nikola Nešić, Tomislav Janković, Ivana Nikolić, Marina Lipovac Tanasković, Radmila Vasić i Dragan Jovanović. Tokom diskusije članovi Odbora su razmenili mišljenja sa predstavnikom Regulatorne agencije za elektronske komunikacije i poštanske usluge **(**RATEL).

Odbor je, većinom glasova, odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatorne agencije za elektronske komunikacije i poštanske usluge za 2021. godinu, sa dopunom.

Za izvestioca Odbora i predstavnika predlagača Predloga zaključka na sednici Narodne skupštine određen je Uglješa Marković, predsednik Odbora.

Na sednici Odbora vođen je tonski zapis.

Sednica je zaključena u 13.10 časova.

SEKRETAR ODBORA PREDSEDNIK ODBORA

Biljana Ilić Uglješa Marković